Vildana Selimbegović
<s>Vildana Selimbegović (Travnik, 27. jul 1963.), bosanskohercegovačka je novinarka, glavna i odgovorna urednica Oslobođenja.</s>

<s>Biografija 
Vildana Selimbegović je rođena u Travniku 1963. godine.</s><s>U rodnom gradu je je završila osnovnu školu i klasičnu gimnaziju.</s><s>Studij novinarstva na Fakultetu političkih nauka u Sarajevu završava početkom 1987. godine, a novinarsku karijeru započinje u sarajevskim Večernjim novinama 1989. godine.</s><s>U početku je radila u Sarajevskoj hronici, a nakon toga je počela izvještavati za unutrašnjo-političku rubriku.</s><s>Bila je najmlađa novinarka u rubrici, a narednih godinu i po dana pratila je štrajkove sindikata.</s>

<s>Od početka rata u Bosni i Hercegovini, za Večernje novine izvještavala je sa prvih linija fronta Armije RBiH.</s><s>U tom periodu napravila je oko 1.000 izvještaja sa terena sa područja cijele Bosne i Hercegovine.</s><s>Tokom 1997. godine, kao novinarka magazina Dani, objavljivala je odlomke iz tajnih sudskih protokola sa procesa iz 1994. godine, u kojima optuženi detaljno opisuju brutalna ubistva na Kazanima.</s><s>Zbog toga je na ulici i telefonom dobivala prijetnje smrću, a bomba je eksplodirala pred redakcijom Dana.</s><s>Svojim djelovanjem i zalaganjem, uveliko je doprinijela memorizaciji zločina na Kazanima.</s><s>Jedna je od inicijatorica podizanja spomen-obilježja na tom lokalitetu.</s>

<s>Od 1994. do 2008. radila je u magazinu Dani, gdje je bila urednica, pomoćnica glavnog i odgovornog urednika, zamjenica glavnog i odgovornog urednika, izvršna urednica, zamjenica ravnatelja, a u dva navrata i glavna i odgovorna urednica (2000.-2003. i 2005.-2008).</s><s>Kao glavna i odgovorna urednica ovog magazina, bila je prva žena na toj poziciji u nekom mediju od nezavisnosti Bosne i Hercegovine.</s><s>Od oktobra 2008. godine, Selimbegović je glavna i odgovorna urednica Oslobođenja, najstarijeg dnevnog lista u Bosni i Hercegovini.</s>

<s>Za svoj profesionalan rad i angažman u dva navrata proglašavana je novinarkom godine u izboru Žene 21 (1997. i 2001.).</s><s>Godine 1998. od Evropske unije i Vlade SAD-a nagrađena je priznanjem za doprinos razvoju demokratije i poštovanja ljudskih prava.</s><s>Godine 2015. je nagrađena u SAD-u priznanjem SAIS-a za istraživačko novinarstvo, 2017. od italijanske udruge Giavere primila je nagradu za doprinos poštovanju ljudskih prava, a iste godine proglašena je i novinarkom godine u Bosni i Hercegovini.</s>

<s>Živi i djeluje u Sarajevu.</s>

<s>Reference</s>

<s>Spoljašnje veze 
 Heroina: Vildana Selimbegović</s>

<s>Biografije, Travnik
Bosanskohercegovački novinari</s>

